СЦДП e първото сертифицирано държавно горско предприятие в страната

Считано от 1 октомври 2015 год., обхватът на сертификата по FSC® (FSC® C114137) за управление на гори и проследяване на продукцията на Северноцентрално държавно предприятие - Габрово е разширен, като към него се присъединяват държавните горски и ловни стопанства от РДГ Русе. Така СЦДП е първото изцяло сертифицирано държавно предприятие в страната, което управлява 246 000 ха държавни горски територии. 

Сертификатът беше връчен официално на директора на предприятието инж.Иван Недков на 03.10.2015 в присъствието на премиера Бойко Борисов и на министъра на земеделието и храните Десислава Танева.


Горската сертификация е доказан инструмент в световната практика за стимулиране на отговорното управление на горските ресурси. Прилагането на сертификацията по международната система FSC осигурява икономически изгодно ползване при спазване на законността на дейностите в горите, защита на интересите на работниците и местното население, опазването на околната среда и съхраняване на биоразнообразието. Стандартът FSC гарантира устойчиво и отговорно управление на горите. 


Главните ползи от сертификацията за държавните горски и ловни стопанства се състоят в прилагане на по-добри практики на стопанисване и достъп до нови пазари. Сертифицирането на горите по най-добрия начин легитимира Северноцентрално държавно предприятие - Габрово пред обществото и пред пазарите за това, че дървесината, която те ползват, е от законен произход и от гори, които се управляват отговорно.

